als_Latn dik_Latn sag_Latn
Edhe pse policia nuk ka dalë ende me një version zyrtar rreth vdekjes së dy shqiptarëve që u gjetën në një gurore të braktisur në Acquasanta në La Spezia në Itali, mediat italiane zbardhin disa detaje. Lidhur me ngjarjen është zbardhur edhe dëshmia e parë, që lidhet me alarmin për një vjedhje në një nga vilat e zonës aty pranë, në pronësi të një restauratori shumë të njohur. Ishte ora 23:00 e të dielës në darkë kur në një vilë disa metër larg vendit ku u gjetën të vdekur dy shqiptarët ra alarmi.
Zonja e shtëpisë ka treguar për policinë se ishte ende zgjuar, pasi priste të kthehet bashkëshorti i saj. “Ra alarmi dhe u afrova te dritarja. Aty pashë hije njerëzish afër hyrjes, më pas njëri që u largua me shpejtësi”, mësohet të jetë thënë në polici. Por a ka një lidhje mes dy ngjarjeve, alarmit në këtë vilë dhe gjetjes pa jetë të dy shqiptarëve? Për këtë ende nuk ka një përgjigje nga policia, e cila ka nisur tashmë hetimet.
als_Latn als_Latn